C 184/26
MT
Il-Ġurnal Uffiċjali tal-Unjoni Ewropea
5.5.2022
L-Erbgħa 20 ta’ Ottubru 2021
mhux lokali tiġi indikata f'tipa żgħira, u biex l-oriġini tal-ingredjenti primarji ssir aktar viżibbli għall-konsumatur; jistieden lill-Kummissjoni tipproponi bidliet leġiżlattivi għar-regoli dwar it-tikkettar tal-għasel li se jirriżultaw f'informazzjoni aħjar għall-konsumatur u tappoġġja s-settur tat-trobbija tan-naħal tal-UE billi ssaħħaħ l-ispezzjonijiet tal-importazzjoni sabiex tipprevjeni l-importazzjonijiet ta' għasel adulterat filwaqt li tenfasizza li t-tikkettar tal-pajjiż tal-oriġini jeħtieġ li jiġi infurzat b'mod effettiv biex tiġi miġġielda l-frodi alimentari;
98.
Jilqa' l-ħsieb tal-Kummissjoni li toħloq qafas tat-tikkettar tal-ikel u jistieden lill-Kummissjoni tiddefinixxi l-metodoloġija u tispeċifika liema dimensjonijiet tas-sostenibbiltà jkunu koperti, filwaqt li tiżgura li l-iskema l-ġdida ma tkunx konfliġġenti mal-oqfsa ambjentali eżistenti, bħall-ekotikketta tal-UE jew il-logo organiku; jenfasizza li bħalissa qed jintużaw ħafna indikazzjonijiet ambjentali u metodi ta' reklamar mhux sostanzjati u saħansitra qarrieqa u jistieden lill-Kummissjoni tintroduċi qafas regolatorju li jistabbilixxi proċedura ta' approvazzjoni minn qabel ċara, rapida u effiċjenti għall-indikazzjonijiet u t-tikketti kollha dwar is-sostenibbiltà; jisħaq li tali qafas jipproteġi lill-konsumaturi minn indikazzjonijiet dwar is-sostenibbiltà mhux veritiera, filwaqt li jiżgura li n-negozji li ġenwinament jistinkaw biex iwettqu operazzjonijiet li jirrispettaw aktar l-ambjent jiġu debitament ippremjati għall-isforzi tagħhom; jisħaq fuq il-ħtieġa ta' spezzjonijiet mill-awtoritajiet ta' kontroll pubbliċi ta' kwalunkwe tikketta permessa fuq il-prodotti tal-ikel;
99.
Jissottolinja l-ħtieġa li jiġi stabbilit tikkettar fuq il-prodotti tal-annimali, li għandu jkun ibbażat fuq l-identifikazzjoni tal-metodu ta' produzzjoni kif ukoll l-indikaturi tal-benesseri tal-annimali, u li jkun jinkludi l-post tat-twelid, tat-trobbija u tal-qtil tal-annimal, u jisħaq fuq il-fatt li dawn ir-rekwiżiti għandhom jiġu estiżi għall-prodotti pproċessati sabiex tiżdied it-trasparenza, tingħata għajnuna lill-konsumaturi biex jagħmlu għażla aħjar u biex jingħata kontribut għall-benesseri tal-annimali; jisħaq fuq il-fatt li l-produzzjoni u l-adozzjoni mis-suq ta' proteini bbażati fuq il-pjanti għandhom jiġu appoġġjati aħjar, u jitlob, barra minn hekk, li l-armonizzazzjoni tant mistennija tar-rekwiżiti fir-rigward tat-tikkettar tal-ikel veġetarjan u vegan titressaq mingħajr aktar dewmien;
100.
Jafferma mill-ġdid il-fehma tiegħu li l-miżuri ta' politika biex tiżdied is-sostenibbiltà tas-sistema tal-ikel m'għandhomx jiddependu biss fuq it-trasferiment tar-responsabbiltà għax-xiri ta' prodotti sostenibbli lill-konsumaturi peress li din mhijiex effikaċi, filwaqt li l-għażla tal-konsumatur hija fattur importanti għall-adozzjoni ta' dieti prodotti b'mod sostenibbli u aktar tajbin għas-saħħa; jissottolinja, f'dan ir-rigward, l-importanza ta' edukazzjoni nutrizzjonali u ambjentali tajba, kif ukoll id-disponibbiltà ta' informazzjoni rilevanti li tinftiehem faċilment; jenfasizza li t-tikkettar tas-sostenibbiltà għandu jkun ibbażat fuq kriterji ta' sostenibbiltà armonizzati xjentifiċi, għandu jinkludi spezzjonijiet mill-awtoritajiet ta' kontroll pubbliċi kull fejn ikun possibbli, u miżuri leġiżlattivi ġodda fejn meħtieġ; jinnota, madankollu, li ċ-ċertifikazzjoni u t-tikkettar ta' partijiet terzi waħedhom mhumiex effettivi, iżda jistgħu jservu ta' għodod komplementari biex jiżguraw it-tranżizzjoni lejn produzzjoni u konsum sostenibbli; jirrikonoxxi li ż-żieda fit-trasparenza permezz ta' metodi bħat-tikkettar hija element importanti li jista' jgħin lill-konsumaturi jieħdu deċiżjonijiet ta' xiri aktar sostenibbli, li huwa importanti biex tinkiseb it-tranżizzjoni lejn sistema tal-ikel aktar sostenibbli, reġjonali u tajba għas-saħħa;
101.
Jissottolinja li l-prezzijiet tal-ikel iridu jibagħtu is-sinjal il-ġust lill-konsumaturi; iqis li prezzijiet tal-ikel reali, li jirriflettu wkoll l-ispiża vera tal-produzzjoni għall-bdiewa kif ukoll għall-ambjent u għas-soċjetà, huma l-uniku mod effiċjenti kif jinkisbu sistemi tal-ikel sostenibbli u ekwi fit-tul; jilqa', għalhekk, l-objettiv tal-istrateġija li tidderieġi lill-industrija tal-ikel lejn prattiki li jagħmlu l-għażla tajba għas-saħħa u sostenibbli l-aktar waħda faċli, aċċessibbli u affordabbli għall-konsumaturi; jaqbel li l-Istati Membri jingħataw aktar flessibbiltà biex jiddifferenzjaw ir-rati tal-VAT fuq l-ikel b'impatti differenti fuq is-saħħa u l-ambjent, u li jitħallew jagħżlu rata żero ta' VAT għal prodotti tal-ikel tajbin għas-saħħa u sostenibbli bħall-frott u l-ħaxix, kif diġà qiegħed jiġi implimentat f'xi Stati Membri iżda li attwalment mhux possibbli għal kulħadd (74), kif ukoll rata ogħla ta' VAT fuq ikel mhux tajjeb għas-saħħa u fuq ikel li għandu impronta ambjentali għolja; ifakkar li n-nefqa tal-unitajiet domestiċi fuq il-prodotti tal-ikel tvarja b'mod sinifikanti fl-Istati Membri tal-UE u li l-affordabbiltà għandha tiġi żgurata għall-konsumaturi fl-Istati Membri kollha, filwaqt li jiġi żgurat ukoll dħul ġust għall-produtturi primarji għall-prodotti sostenibbli u tajbin għas-saħħa tagħhom u tiżdied it-trasparenza u l-għarfien tal-konsumaturi rigward l-ispejjeż u l-profitti relatati ma' kull stadju tal-katina tal-provvista tal-ikel; jistieden lill-Kummissjoni tniedi studju biex tikkwantifika f'termini ekonomiċi l-ispejjeż ambjentali u tas-soċjetà (inklużi dawk relatati mas-saħħa) assoċjati mal-produzzjoni u l-konsum tal-aktar prodotti tal-ikel ikkonsmati fis-suq tal-UE;
(74)
Supporting the mid-term evaluation of the EU action plan on childhood obesity, The childhood obesity study (Appoġġ għall-evalwazzjoni ta' nofs it-terminu tal-pjan ta' azzjoni tal-UE dwar l-obeżità fit-tfal, L-istudju dwar l-obeżità fit-tfulija).
Konsorzju EPHORT: Jolanda Boer, Jeanine Driesenaar, Anneke Blokstra, Francy Vennemann, Nikolai Pushkarev, Johan Hansen.